钦定古今图书集成/历象汇编/岁功典/第059卷 > 秋日杂兴六首 范成大
## 钦定古今图书集成/历象汇编/岁功典/第059卷 > 秋日杂兴六首 范成大

我友蓬蒿士，却扫谢四邻。内无三尺童，外无双蒲轮。
岂非骐骥姿，执辔难其人。无衣可御冬，忍寒待阳春。
仰云发永叹，夜作寒螀呻。奓户劝之起，怀宝善自珍。
秋月耿清夜，秋风卷曾云。佳哉为谁欤，定为我与君。
莫嫌酒味薄，聊复相欢欣。

“夕阳下桑柘，馀晖挂西山。西山在何许，冉冉紫翠间。”
彩云无朝昏，绿萝竟暄寒。昔与霞上人，同跨双飞翰。
上凌紫霄峰，下弄白石湍。风吹堕渺莽，及此行路难。
佳人应望予，我岂真忘还。

秋高气弥清，岁晏天雨霜。繁枝各病绿，况乃枝上香。
向来不胜春，渺在无何乡。乐极定自悲，谁与此更张。
《春秋》无终穷，荣落殊未央。

嫣嫣芙蓉花，秀出清霜晨。众卉已昨梦，孤芳若为新。
寒蜂无儇飞，一笑静自珍。谁令婵娟姿，堕此寂寞滨。
绝世贵独立，后时莫酸辛。回风佐小舞，薄日生微曛。
即事亦足乐，何必桃李尘。

苍筠如苍玉，乡是磵壑姿。朅来西窗下，死生付污泥。
虫缘有病叶，土瘦无新枝。太阳岂我偏，檐影为蔽亏。
昔如松柏独，今作蒲柳衰。暮夜风雨急，岁晏谁与归。
屋东双梧桐，婉娩无真姿。朝为春风条，暮为秋霜枝。
夜久风叶鸣，惊鹊一再飞。梧桐不足愁，会有明年期。
人老真可叹，宁复游冶时。